Regeringen fremlagde i går deres planer om at udvide vindmølle-testcenteret i Østerild med tre vindmøller på op til 330 meter - 90 meter mere end højeste nuværende mølle. Det får nu SF´s Morten Bo Bertelsen, medlem af kommunalbestyrelsen i Thisted, til at kritisere forslaget. Det skriver limfjordupdate.dk. – Planerne om at udvide testcentret i Østerild i nordlig retning har ingen gang på jord. Der bliver tale om helt uacceptable ekspropriationer. Derudover giver det helt uacceptabel utryghed for de borgere der bor i Hjardemål Klit området, siger Morten Bo Bertelsen. Han kritiserer samtidigt, at der endnu ikke er styr på advarselslysene på de nuværende møller. – Det vil klæde regeringen, inden de overhovedet påtænker at udvide testcentret, at få styr på det blinkende lys i forbindelse med testcentret og få indført den radarløsning, vi som politikere og borgere er stillet i udsigt igennem flere år, siger Morten Bo Bertelsen. I klippet herunder kan du se, hvad erhvervsminister Brian Mikkelsen (Konservative) siger til kritikken fra borgerne.

Referat:
SF's Morten Bo Bertelsen i Thisted er langt fra tilfreds med regeringens forslag om at udvide vindmølle-testcenteret i Østerild.